Para outras páxinas con títulos homónimos véxase: Teo (homónimos).
A **cenurose** ou, comunmente, **teo** é unha enfermidade parasitaria do gando ovino, producida polo *Coenurus cerebralis*, fase larvaria dunha tenia propia do can: *Taenia multiceps*.

Trátase dunha enfermidade propia do gando ovino, preferentemente dos animais máis novos; rara vez enferman as ovellas adultas. Ocasionalmente, cabras, vacas e outros ruminantes silvestres tamén poden sufri-la enfermidade.

* castelán: *torneo*, *modorra*; tecnicamente, *cenurosis*.
* alemán: *Drehsucht*, *Kopfdrehe*.
* francés: *Tournis*.
* inglés: *Gid*, *Staggers*, *Turnisk*, *Waterbrain*.
* italiano: *Vertigine idiatigena*, *Storno*.

Etioloxía
---------

Cenurose: lesión no cerebro, cenuro e verme adulto
A causa da enfermidade é a presenza da larva da tenia no encéfalo do animal. A larva ten forma dunha vesícula máis ou menos ovoide, chea dun líquido desde incoloro a amarelo pálido. Cando se localiza na canal medular, adopta unha forma tubular.

A tenia, *Taenia multiceps*, Leske 1780, (antes *T. coenurus*), é un cestodo da familia Taeniidae, cun ciclo biolóxico mixto: o hospedador definitivo é o can mentres que o hospedador intermediario é a ovella. A sintomatoloxía que produce é distinta nun caso ou noutro, ata o punto de que se consideraron enfermidades diferentes durante séculos, provocadas por parasitos diferentes.

A tenia adulta é un parasito intestinal do can, gato e outros carnívoros silvestres, coma o raposo, que se infestan ó comer as cabezas das ovellas enfermas que o pastor desbotaba, xunto coas outras vísceras, despois de sacrificalas para aproveita-la súa carne e que comía o seu can. Os ovos da tenia expúlsanse coas feces do can e quedan sobre a herba ou na auga, para ser inxeridos polas ovellas ó pastaren ou beber.

Patoxenia
---------

Unha vez inxeridos os ovos do parasito, eclosionan no intestino da ovella e libérase a larva I. Esta perfora a parede intestinal e, a través da corrente sanguínea, chega ós diferentes órganos. No caso de invadi-lo cranio, evoluciona e muda a larva II; excepcionalmente tamén pode aloxarse na canal raquídea.

Segundo vai medrando a larva, que chega a te-lo tamaño dun ovo de galiña ó cabo de 2-3 meses (ou dunha laranxa de tamaño medio nos becerros), vai presionando a masa encefálica, con atrofia do tecido cerebral inmediato á larva, e provoca un aumento da presión intracranial. Todo isto causa os síntomas nerviosos característicos da enfermidade.

Na seguinte páxina web pode verse a típica lesión no cerebro provocada polo parasito .

Cadro clínico
-------------

Os primeiros síntomas aparecen coa chegada das larvas ó cranio, ós 10-14 días da infestación, pero son pouco significativos e adoitan pasar desapercibidos.

Os síntomas característicos aparecen ós 3-6 meses da infestación. Os animais enfermos afástanse do rabaño e avanzan torpemente, coa cabeza baixa, a rentes do chan, e torta. Ás veces pode vérselles apoiando a cabeza no chan ou contra as pedras ou paredes, como facendo forza. Deixan de comer e poden mostrar espasmos musculares, a modo de ataques epilépticos, caendo e tropezando con frecuencia. O andar irregular, a tombos, con rumbo variable, é común. Ás veces presentan marcha lateral, con caída cara a un lado.

Pronto aparecen movementos involuntarios sistematizados, entre os que destaca o **andar en círculo**: o animal enfermo non deixa de dar voltas e voltas sobre si mesmo, en círculos cada vez menores. Estes movementos diríxense sempre en sentido contrario ó hemiencéfalo lesionado.

Prognóstico
-----------

En ocasións, o animal morre por encefalite, pero o normal é un curso crónico. O máis frecuente é que o pastor, ante a perda de comida e a deterioración do estado do animal, prefira sacrificalo. No faenado que realiza para aproveita-la carne, despreza a cabeza, que bota ós seus cans, pechándose así o ciclo.

Tratamento
----------

A enfermidade non ten tratamento na práctica. Algún pastor intenta rebaixa-la inflamación do cranio con compresas de auga fría na cabeza, que non serven para nada. A intervención cirúrxica, con trepanación e extirpación da vesícula parasitaria, é difícil, cara e adoita deixar secuelas, polo que nin se intenta.

Profilaxe
---------

As medidas preventivas contra a difusión da enfermidade consisten na destrución das cabezas dos animais enfermos, sen aproveitalas nunca para os cans, e na desparasitación dos cans dos pastores.

O *teo* na cultura popular
--------------------------

O gando ovino ten unha reducida presenza en Galicia, e o censo cada ano é menor. Só representa unha gandería relativamente significativa en Ourense.

Segundo os datos do MAPA (Ministerio de Agricultura, Pesca e Alimentación), referidos a decembro de 2005 , dos case 23 millóns de ovinos censados en España, só posuímos en Galicia 329.628 cabezas, un escaso 1,45%. Por tal razón esta enfermidade non formaba parte da realidade diaria do labrego e deixou pouca pegada na cultura popular galega, pero aínda así está presente, como podemos ver.

Coñecémo-los seguintes sinónimos do **teo** en Galicia: *lolo*, *modorra*, *rebullón*, *tortón*, *tortullón*, *turtullón* e *verme canteiro*. Dicionarios modernos recollen tamén *cenurose*, que é a denominación técnica.

O nome de *verme canteiro* que se lle dá nalgures á vesícula no cerebro aplícase con máis frecuencia ó vagalume. Aínda así, cabe sinalar que outro nome do vagalume que nos fai lembra-lo noso *teo* é o de *verme carpinteiro*. Franco Grande recolle o dito "*ter o verme carpinteiro*" co significado de *haber perdido un tornillo* .

### Crenzas

Crese que as ovellas contraen o teo por comer no mexacán, herba na que un can fora mexar antes.

Conta Sarmiento (*Catálogo VF 1745-1755*) que cara ao Seixo (Conxo, Santiago) saben que o teo non ten cura e, para librarse del e que non enfermen outras ovellas, cortan a cabeza da res enferma e vana botar fóra da parroquia. Noutras ocasións ceiban a ovella enferma nun monte lonxe da parroquia .

Aníbal Otero recolleu en Piquín (Lugo) estoutra práctica para librarse da enfermidade: córtanlle a cabeza á ovella enferma e bótana ó outro lado do río, sen mirar onde cae .

### Locucións

O comportamento das ovellas enfermas, ese o seu deambular e andar sen rumbo, trasladouse metaforicamente a expresións como:

* *andar ó lolo*: andar cambaleándose (*Xerais*).
* *cavar ós tortullós*: cavar cambiando de dirección continuamente, non en liña recta senón xirando (Cerdedelo, Laza; Rivas Quintas).
* *marchar ós tortullois*: andar ás voltas unha persoas ou animal, atordoado por un golpe ou ferida (Aníbal Otero).
* *parece-la cabra do teo*: dise de alguén que non para quieto (Rivas Quintas).

### Refraneiro

* *Cando co fato anda o dono, nin dá o teo nin vén o lobo*.
	+ Llópiz explica que *teo* e *lobo* son as dúas razóns que o pegureiro dá para explicar que regrese con menos gando que tiña ó saír .

### Cantigueiro

* *Meniña, ti te-lo teo: / dormes moitas noites fóra, / por causa do parrafeo* (cant. pop. citada por Valladares, 1884).

Notas
-----

1. ↑  En *Dicionario de dicionarios*, s.v. *verme*.
2. ↑  En *Dicionario de Dicionarios*, s.v. *teo*.
3. ↑  En *Dicionario de dicionarios*, s.v. *tortón*.
4. ↑  Nótese que *lobo* tamén é unha das denominacións populares do carbúnculo, outra enfermidade mortal do gando.

Véxase tamén
------------

### Bibliografía

* MARTÍNEZ MORENO e outros (1999): *Patología de los pequeños rumiantes en imágenes (IV). Enfermedades de los adultos (enfermedades parasitarias)*, en *Información Veterinaria*, decembro 1999.

### Ligazóns externas

* Stanford.edu Arquivado 28 de agosto de 2012 en Wayback Machine. *(en inglés)* (consultado o 18.12.2011)
* 2.6.3.3 Coenurosis of the brain Arquivado 13 de xullo de 2007 en Wayback Machine. *(en inglés)* (consultado o 18.12.2011)

|  |  |
| --- | --- |
| Control de autoridades | 
* Wd: Q221547
* MAG: 2781167546

 |

|  |  |
| --- | --- |
| Identificadores | 
* ICD-10: B71.8

 |